b'\n_START_ARTICLE_\nSalman Khan\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nSalman Khan syntyi Indoressa Madhya Pradeshin osavaltiossa 27. joulukuuta 1965. H\xc3\xa4n on k\xc3\xa4sikirjoittaja Salim Khanin ja t\xc3\xa4m\xc3\xa4n ensimm\xc3\xa4isen vaimon Sushila Charakin vanhin poika. Khanilla on kaksi velje\xc3\xa4, Arbaaz Khan ja Sohail Khan, jotka ty\xc3\xb6skentelev\xc3\xa4t elokuva-alalla. H\xc3\xa4nell\xc3\xa4 on my\xc3\xb6s kaksi sisarta, Alvira ja Arpita. N\xc3\xa4yttelij\xc3\xa4 Helen on h\xc3\xa4nen \xc3\xa4itipuolensa. Khanin is\xc3\xa4nis\xc3\xa4 tuli Intiaan Afganistanista. Khan on sanonut olevansa sek\xc3\xa4 hindu ett\xc3\xa4 muslimi._NEWLINE_Khan seurusteli n\xc3\xa4yttelij\xc3\xa4 Aishwarya Rain kanssa vuosina 1999\xe2\x80\x932002. Eron j\xc3\xa4lkeen Rai syytti Khania h\xc3\xa4irinn\xc3\xa4st\xc3\xa4. Heid\xc3\xa4n myrskyis\xc3\xa4 suhteensa sai paljon mediahuomiota Intiassa._NEWLINE_Khan kertoi elokuussa 2011 k\xc3\xa4rsineens\xc3\xa4 jo seitsem\xc3\xa4n vuoden ajan kolmoishermos\xc3\xa4ryst\xc3\xa4. H\xc3\xa4net leikattiin Yhdysvalloissa._NEWLINE_Toukokuussa 2015 Khan sai viiden vuoden vankeustuomion ajettuaan autolla viiden jalkak\xc3\xa4yt\xc3\xa4v\xc3\xa4ll\xc3\xa4 nukkuneen miehen p\xc3\xa4\xc3\xa4lle Mumbaissa vuonna 2002. Yksi miehist\xc3\xa4 kuoli. Oikeuden mukaan Khan oli tapahtumahetkell\xc3\xa4 alkoholin vaikutuksen alaisena. Joulukuussa 2015 korkein oikeus kuitenkin vapautti h\xc3\xa4net syytteist\xc3\xa4 riitt\xc3\xa4m\xc3\xa4tt\xc3\xb6mien todisteiden vuoksi.\n_START_SECTION_\nJulkisuuskuva\n_START_PARAGRAPH_\nSalman Khan \xc3\xa4\xc3\xa4nestettiin vuonna 2004 maailman seitsem\xc3\xa4nneksi parhaimman n\xc3\xa4k\xc3\xb6iseksi mieheksi Yhdysvaltojen People-lehdess\xc3\xa4. H\xc3\xa4nt\xc3\xa4 esitt\xc3\xa4v\xc3\xa4 vahanukke julkistettiin Madame Tussaudsin vahakabinetissa Lontoossa 15. tammikuuta 2008.'